“O‘ZMADPARRANDA-XOLDING” XOLDING KOMPANIYASINI TUGATISh TO‘G‘RISIDA

Xususiy sektorni yanada rivojlantirish, parrandachilik korxonalariga investitsiyalarni jalb etish maqsadida Vazirlar Mahkamasi qaror qiladi:
 1. O‘zbekiston Respublikasi Davlat mulki qo‘mitasi, Iqtisodiyot vazirligi, Adliya vazirligi va Toshkent shahar hokimligining qonun hujjatlarida belgilangan muddatlarda ustav jamg‘armasi shakllantirilmaganligi munosabati bilan “O‘zMADparranda-xolding” xolding kompaniyasini tugatish to‘g‘risidagi taklifi ma’qullansin.
 2. O‘zbekiston Respublikasi Davlat mulki qo‘mitasi: 
 Toshkent shahar hokimligi, O‘zbekiston Respublikasi Adliya vazirligi va “O‘zMADparranda-xolding” xolding kompaniyasi bilan birgalikda kompaniyani qonun hujjatlarida belgilangan tartibda tugatish bo‘yicha tadbirlarni amalga oshirsin;
 “O‘zMADparranda-xolding” xolding kompaniyasi tarkibiga kirgan korxonalardagi davlat ulushlarini ular xususiy mulk qilib sotilgunga qadar tegishli viloyatlar hokimliklariga ishonchli boshqaruvga bersin.
 3. O‘zbekiston Respublikasi Vazirlar Mahkamasining “Parranda go‘shti va tuxum yetishtirishni ko‘paytirish chora-tadbirlari to‘g‘risida” 1999-yil 13-sentabrdagi 419-son qarori o‘z kuchini yo‘qotgan deb hisoblansin.
 4. O‘zbekiston Respublikasi Davlat mulki qo‘mitasi Adliya vazirligi, manfaatdor vazirliklar va idoralar bilan birgalikda bir oy muddatda amaldagi qonun hujjatlariga mazkur qarordan kelib chiquvchi o‘zgartirish va qo‘shimchalar to‘g‘risida Vazirlar Mahkamasiga takliflar kiritsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R. S. Azimov zimmasiga yuklansin.